Selvitin asiaa ja luullakseni ymmärsin sen. Kyrönkankaan kesätie on siis historiallinen tie, joka ei enää kaikilta osiltaan ole olemassa maastossa. Ne osuudet, jotka ovat olemassa vanhoilla urillaan, ovat yleensä myöhemmin saaneet jonkun toisen virallisen nimen, kuten tästä paikasta etelämpänä Kyrönkankaantie. Haluan siis korostaa tätä eroa: tiellä voi olla historiallinen nimi, joka ei enää ole voimassa muuta kuin viitteellisenä reittinimenä – tien virallisena nimenä, joka usein myös viitoitetaan virallisin tienviittakyltein, saattaa olla joku muu. Tästä lisää myöhemmin.
Openstreetmapin vapaaehtoiset kartoittavat ahkerasti monenlaisia viitteellisiä reittejä, esimerkiksi luontopolkureittejä, historiallisia teitä, pyöräreittejä ja niin edelleen. Näidenkään nimet eivät ole varsinaisesti teiden nimistöön liitettyjä, vaan viitteellisiä. Historiallinen Kyrönkankaan kesätien reitti (niiltä osin, kuin se on nykypäivänä olemassa) on osittain tai kokonaan kartoitettu. Puutteellisia kartoituksia voi toki kuka tahansa ryhtyä täydentämään. Reittiä voi tarkastella tästä linkistä: https://www.openstreetmap.org/relation/4092071 .
Palataan virallisiin nimiin. Viranomaisethan päättävät teiden nimistöstä ja Maanmittauslaitoksen kartta-aineistossa on tälle kyseiselle tienpätkälle, jota kommentoit, annettu viralliseksi nimeksi ”Kyrönkankaan kesätie”. Tästä syystä tämä on OSM:ssäkin nimiarvona vain tällä lyhyellä pätkällä, kun taas tästä kohdasta etelään historiallisella reitillä ei ole nimeä lainkaan (pitkospuupolku suolla) tai se on joku muu (Kyrönkankaantie). Samasta syystä ko. Kohdan nimestä puuttuu lisäsana ”museo” tms – kyse kun on virallisesta tien nimestä, se esitetään Openstreetmapissa sellaisena kuin se on. Toivottavasti asia selvisi! Tervetuloa keskustelemaan lisää suomenkieliselle osm-foorumille ja kiitos ajatuksia herättäneestä ilmoituksestasi :)